སྐུ་ཐོག་གསུམ་པའི་སྐབས་སུ་བཞེངས་མཛད་པའི་དཀར་བརྒྱུད་གསེར་འཕྲེང་གི་ཞལ་ཐང་བྱ་གསུམ་གྲགས་མ་ཞེས་ཐང་ག་རེ་ལ་ལོ་གསུམ་རེ་འགོར་བར་གྲགས་པའི་མཚོན་མདངས་རི་མོ་སོགས་སྒྲོས་གཙང་སྤུས་ཀ་ལེགས་པ་གྲངས་༤༨སྤྲུལ་པའི་ལྷ་བཟོར་གྲགས་པའི་ཆོས་བཀྲ་ཤིས་ཀྱིས་བཞེངས།ད་དུང་གནས་བཅུའི་ཞལ་ཐང་གྲྭ་ཚར་༢༥དང་ཡང་གནས་བཅུའི་ཞལ་ཐང་༢༠བཅས་དང་།ཀུན་མཁྱེན་པདྨ་དཀར་པོའི་སྐྱེ་འཕྲེང་ཆོས་བཀྲ་ཤིས་ཀྱི་བཞེངས་པའི་ཞལ་ཐང་གྲྭ་ཚར་༡༥དང་ཆོས་བཀྲ་ཤིས་ཀྱི་བཞེངས་བའི་ངག་དབང་ཀུན་དགའ་བསྟན་འཛིན་གྱི་རྣམ་ཐར་ཆུ་ཟླའི་རོལ་གར་ཐང་ཤལ་༩སོགས་མདོར་ན་བླ་མ་ཡི་དམ་ཆོས་སྐྱོང་གི་ཞལ་ཐང་ཁྱད་པར་དུ་འཕགས་པ་ཁྱོན་སྡོམ་༤༢༡བཅས་ཡོད་པ་རེད།གཞན་ཡང་དཔལ་རྒྱལ་བ་མདོ་ཁམས་པའི་སྐུ་རབས་གསུམ་པ་འགྲོ་འདུལ་ངག་དབང་ཀུན་དགའ་བསྟན་འཛིན་གྱི་གསེར་གདུང་དུས་འཁོར་ཡེ་ཤེས་མཆོད་རྟེན་དང་།དཔལ་རྒྱལ་བ་མདོ་ཁམས་པའི་སྐུ་རབས་བཞི་པ་པཎ་ཆེན་ཆོས་ཀྱི་ཉི་མའི་གདུང་རྟེན་རེག་པ་མེད་པའི་དུ་བའི་མཆོད་རྟེན་གསེར་དངུལ་བཀྲ་མ་འདོམ་གང་ལྷགརྒྱལ་བ་མདོ་ཁམས་པའི་སྐུ་རབས་ལྔ་པ་རྗེ་བཙུན་སྒྲུབ་བརྒྱུད་ཉི་མ་དང་སྐུ་རབས་དྲུག་པ་མི་ཕམ་བསྟན་པའི་ཉི་མའི་གསེར་གདུང་གཉིས་ཁྲ་རྒྱན་སྤུས་ལེགས་ཐོག་སོ་གསུམ་ཅན།སྲས་བསྟན་འཛིན་གྱི་གསེར་གདུང་ཁྲུ་གང་བ།ཁམས་སྒར་བྱེས་ཀྱི་སྒྲུབ་སྡེའི་རྟེན་གཙོ་དྭགས་པོ་ང་འདྲ་མ་ཆེས་བྱིན་ལྡན།རྒྱལ་བ་མདོ་ཁམས་པའི་སྐུ་རབས་བརྒྱད་པ་བསྐལ་བཟང་དོན་བརྒྱུད་ཉི་མ་མཆོག་གི་རྟོགས་ལྡན་ཕྲིན་ལས་བློ་གྲོས་སོགས་ཀྱི་ངོར་བཞེངས་པའི་རྡོ་རྗེ་ཕག་མོ་བར་སྣང་ལ་བཞུགས་པ་ངོ་མཚར་ཅན།རྒྱལ་བ་མདོ་ཁམས་བརྒྱད་པ་མཆོག་ཐུགས་དམིགས་པ་མེད་པའི་བྱང་ཆུབ་སེམས་ཀྱི་ཐུགས་རྒྱུད་ཡོངས་སུ་གང་བའི་བརྡ་མཚོན་དུ་སྐུ་གདུང་མཆོད་རྟེན་གྱི་བུམ་སྒོ་ནས་བྱང་ཆུབ་ཀྱི་ཤིང་གི་སྡོང་བུ་ལོ་འདབ་སོགས་རྣམ་པར་བཀྲ་བ་ཕལ་བའི་བློ་ལས་འདས་པའི་ངོ་མཚར་བལྟམས་པ།ཁམས་སྒར་གཞིས་ཀྱི་སྒྲུབ་སྡེ་ནང་རྗེ་མི་ལའི་རྡོ་སྐུ་ཆེས་བྱིན་ལྡན་བཅས་པས་མཚོན་སྐུ་རྟེན་རྙིང་སོང་བྱིན་ལྡན་གྱི་གྲས་ཤིན་ཏུ་མོད་ཀྱང་རེ་རེ་བཞིན་འབྲི་བའི་རྔོ་མ་ཐོགས་སོ།།དུས་ཀྱི་འཕོ་འགྱུར་གྱི་དབང་གིས་གཞིས་ཀྱི་ཁམས་སྒར་ཆོས་སྡེའི་ཕྱི་ནང་བར་གསུམ་གྱི་རྟེན་དང་རྟེན་པ་རྣམས་ཁ་ཤས་ནི་མིང་ཙམ་དང་ཁ་ཤས་ནི་ཤུལ་ཙམ་ལས་མེད་པར་བཟོས་སོང་ནའང་།རྒྱལ་བ་མདོ་ཁམས་བརྒྱད་པའི་སྐུ་དབོན།ཡང་དར་བསྟན་པའི་སྣང་བྱེད་ཆེན་པོ་ངག་དབང་སྙན་གྲགས་རྒྱ་མཚོ་མཐུ་སྟོབས་ཆོས་ཀྱི་རྒྱ་མཚོ་མཆོག་དང་རྗེ་གོང་མའི་ཞལ་ཏ་བ་འབྲོང་སྤྲུལ་ངག་དབང་བློ་གྲོས་ཤུལ་ལྷག་གི་གྲྭ་རྒན་རྣམ་པའི་བླ་ན་མེད་པའི་ཐུགས་བསྐྱེད་དང་བདག་རྐྱེན་ལ་བརྟེན་ནས་སྤྱི་ལོ་༡༩༨༠ལོར་ཕྱིའི་གཙུག་ལག་ཁང་དང་།རྒྱལ་བ་ཤཱཀྱ་ཐུབ་པའི་སྐུ་རྟེན་གསེར་ཟངས་ལས་གྲུབ་པ་ཐོག་སོ་གཉིས་ཅན་དང་།སློབ་དཔོན་ཆེན་པོ་པདྨ་འབྱུང་གནས་ཀྱི་སྐུ་གསེར་ཟངས་ཐོག་སོ་གཉིས་ཅན།འགྲོ་འདུལ་ངག་དབང་ཀུན་དགའ་བསྟན་འཛིན་གྱི་གསེར་གདུང་ཐོག་སོ་གཉིས་ཅན།རྒྱལ་བ་མདོ་ཁམས་བརྒྱད་པའི་སྐུ་གསེར་ཟངས་ལས་གྲུབ་པ་ཐོག་སོ་གཅིགའཕགས་མཆོག་ཐུགས་རྗེ་ཆེན་པོའི་སྐུ་གསེར་ཟངས་ལས་གྲུབ་པ་ཐོག་སོ་གཅིགརྒྱལ་བ་མདོ་ཁམས་བརྒྱད་པ་རིན་པོ་ཆེའི་གསེར་གདུང་ཁྲ་རྒྱན་སྤུས་ལེགས་འདོམ་གང་ལྷག་ཙམ་ཅན།རྡོ་རྗེ་འཆང་ནས་མདོ་ཁམས་དགུ་པ་རིན་པོ་ཆེའི་བར་གྱི་དཀར་བརྒྱུད་གསེར་འཕྲེང་གསེར་ཟངས་ལས་གྲུབ་པ་ཁྲུ་དོ་ཅན།སྐུ་གདུང་ཆ་བརྒྱད་གསེར་ཟངས་ལས་གྲུབ་པ་ཁྲ་རྒྱན་སྤུས་ལེགས་ཅན།ཡི་དམ་རྡོ་རྗེ་ཕག་མོ་དངུལ་རྐྱང་ལས་གྲུབ་པ་འདོམས་གང་ལྷགསྐུ་དབོན་རིན་པོ་ཆེས་གསར་དུ་བཞེངས་གནང་བའི་བཤད་གྲྭ་ལྷ་ཁང་ནང་གསེར་ཟངས་ལས་གྲུབ་པའི་རྟེན་གཙོ་ཐུབ་པའི་དབང་པོ་འདོམ་གང་།མཆོག་ཟུང་གཉིས་དང་།རྒྱལ་ཆེན་བཞི་ཁྲུ་གང་ལྷགརྒྱུ་དེ་མཚུངས་ཀྱི་གནས་བརྟན་བཅུ་དྲུག་ཁྲུ་དོ་ཅན་བཅས་བཞུགས་ཡོད།རྒྱལ་བ་མདོ་ཁམས་པའི་ཕྲིན་ལས་ཀྱི་བྱེད་པོ།མཚུངས་མེད་འཁོར་ལོའི་མགོན་པོ་སྒྲུབ་བརྒྱུད་བསྟན་པའི་རྒྱལ་མཚན་རིན་པོ་ཆེ་མཆོག་གིས་གསར་དུ་བཞེངས་པའི་ཚོགས་ཞིང་ལྷ་ཁང་དང་།དེའི་ནང་རྒྱལ་བ་དཀར་བརྒྱུད་པའི་ཚོགས་ཞིང་ལྷ་ཚོགས་བླ་མ་ཡི་དམ་ཆོས་སྐྱོང་གི་སྐོར་ཆ་ཚང་ལ་གཡས་སུ་སྟོན་པ་མཆོག་ལ་བདེ་གཤེགས་སོ་ལྔས་བསྐོར་བ།གཡོན་དུ་ཐུགས་རྗེ་ཆེན་པོ་ལ་ཉེ་བའི་སྲས་བརྒྱད་དང་གནས་བརྟན་བཅུ་དྲུག་གིས་བསྐོར་བ།མདུན་དུ་འཁོར་ལོ་བདེ་མཆོག་ལ་ཕ་བརྒྱུད་མ་བརྒྱུད་གཉིས་མེད་ཀྱི་རྒྱུད་སྡེ་རྒྱ་མཚོའི་ལྷ་ཚོགས་ཀྱིས་བསྐོར་བ།བར་མཚམས་རྣམས་སུ་དཔལ་འབྲུག་པའི་འཕྲལ་དགོས་ཆོས་བཞི་དང་།སྒྲུབ་ཐབས་སྐོར་ལྔའི་ལྷ་ཡོངས་རྫོགས་དང་ཆོས་སྐྱོངས་ཡེ་ཤེས་ཀྱི་མགོན་པོ་ཕྱག་བཞི་པས་གཙོས་པའི་ཁམས་སྒར་ཆོས་སྡེ་ཆེན་མོའི་བསྐང་གསོལ་ནང་དུ་འཁོད་པའི་བཀའ་སྲུང་ཡོད་དོ་ཅོག་གིས་གང་བ།སྟེང་དང་བར་མཚམས་རྣམས་སུ་རྒྱ་གར་གྲུབ་ཆེན་བརྒྱད་ཅུ།རྗེ་བཙུན་འཕགས་མ་སྒྲོལ་མའི་སྐུ་ཉེར་གཅིགརྒྱལ་བ་མདོ་ཁམས་པའི་འཁྲུངས་རབས་གསོལ་འདེབས་ཆོས་དབྱིངས་ཡེ་ཤེས་ནང་གི་བླ་མ་ཡོངས་རྫོགས།རྒྱབ་ཏུ་ཡུམ་ཆེན་མོ་ལ་གསུང་རབས་ཀྱི་གླེགས་བམ་མང་པོས་བསྐོར་བ་སོགས་མདོར་ན་ཕྱག་ཆེན་སྔོན་འགྲོའི་ངག་འདོན་ནས་བྱུང་བའི་ཚོགས་ཞིང་གི་ལྷ་ཚོགས་ཡོངས་རྫོགས་རྒྱས་ཚང་དང་ངོ་མཚར་རྨད་དུ་བྱུང་བའི་བཀོད་པ་བཅས་ཡོད།